കിണര് മലിനമാകുന്നത് തഹസില്ദാര് പരിശോധിച്ചു അടൂര്: കെ.എസ്.ആര്.ടി.സി ഡിപ്പോയില് നിന്നും എണ്ണ കലര്ന്ന മലിന ജലം ഒഴുകിയെത്തുന്നത് മൂലം സമീപ വാസികള്ക്ക് കിണര് വെള്ളം ഉപയോഗിക്കാന് കഴിയാത്ത പ്രശ്നത്തില് ജില്ലാ കലക്ടര് ദിവ്യ എസ്. അയ്യര് ഇടപെട്ടു. സംഭവത്തില് തഹസീല്ദാരോട് കലക്ടര് റിപ്പോര്ട്ടാവശ്യപ്പെട്ടു.വര്ക്ഷാപ്പില് നിന്നുള്ള എണ്ണ കലര്ന്ന വെള്ളം ഒഴുകിയെത്തുന്നത് മൂലം പത്തോളം വീട്ടുകാര്ക്ക് കുടിവെള്ളം മുട്ടിയെന്ന മംഗളം വാര്ത്തയെ തുടര്ന്നാണ് നടപടി.തഹസില്ദാര് ജോണ് സാം, വില്ലേജ് ഓഫീസര് കല, ജീവനക്കാരായ ശശിധരന് പിള്ള, ജോസ്, ദീപക് എന്നിവരുടെ നേതൃത്വത്തിലുള്ള സംഘം സ്ഥലത്തെത്തി പരിശോധന നടത്തി. നാല് വീടുകളില് എത്തി പരിശോധിച്ചു. സമീപത്തെ പുരയിടത്തില് കെട്ടിക്കിടക്കുന്ന വെള്ളത്തിന്റെ മുകളില് പാടപോലെ എണ്ണ കിടക്കുന്നതും പ്രദേശവാസികള് ഉദ്യോഗസ്ഥര്ക്ക് കാട്ടിക്കൊടുത്തു. ഇന്ന് രാവിലെ തഹസീല്ദാര്, നഗരസഭാ ഉദ്യോഗസ്ഥര്, ഹെല്ത്ത് വിഭാഗം എന്നിവരുടെ നേതൃത്വത്തില് സംയുക്ത പരിശോധന നടത്തും. കിണറ്റിലെ വെള്ളം ലാബ് പരിശോധനയ്ക്കായി സംഘം ശേഖരിക്കും. തുടര്ന്ന് ഇതു സംബന്ധിച്ച് കലക്ടര്ക്ക് റിപ്പോര്ട്ട് നല്കും. അടൂര് ജനമൈത്രി സമതി യൂത്ത് വിങ് വൈസ് പ്രസിഡന്റ് അഡ്വ. സന്ദീപ് രാജ്, ജനമൈത്രി സമിതിയംഗം പി.ജി. രാജശേഖരന് പിള്ള, കൊന്നമങ്കര റസിഡന്സ് അസോസിയേഷന് ഭാരവാഹി സെയ്ഫുദ്ദീന്, സി.ടി. അജിത് കുമാര് എന്നിവര് കിണറ്റിലെ മാലിന്യ പ്രശ്നങ്ങള് ഉദ്യോഗസ്ഥര്ക്ക് വിശദീകരിച്ച് നല്കി.